Απομακρύνθηκε από την εταιρεία My Market η περιφερειακή διευθύντρια , που είχε προκαλέσει σάλο με την επιστολή της προς εργαζόμενους .

Σύμφωνα με πληροφορίες, η απόλυσή της έγινε χτες, Πέμπτη, υπό το βάρος των αποκαλύψεων.

Στην επιστολή της προς τους εργαζόμενους, η πρώην πλέον διευθύντρια, ανέφερε:



«Καλησπέρα σας, Σε συνέχεια της επικοινωνίας του διευθυντή της εταιρείας μας, θα σας αναφέρω κάποιους λόγους για να χαμογελάτε για όσους δυσκολεύονται να το κάνουν. ➤ Επειδή έχετε δουλειά ➤ Επειδή πληρωνόσαστε στην ώρα σας (για αυτούς που θα πουν ότι παίρνουν 300 euro θυμίζω ότι το 300 σε σχέση με το μηδέν είναι 300% περισσότερο). ➤ Επειδή εργάζεστε σε μία εταιρεία που σέβεται και ακούει τα προβλήματά σας. ➤ Επειδή η εταιρεία επένδυσε χρήματα για να συνεχίζετε να εργάζεστε. ➤ Επειδή πληρώνεστε για αυτό ➤ Επειδή οι πελάτες του καταστήματος σας πληρώνουν, και πρέπει να τους ευχαριστείτε για αυτό με ένα χαμόγελο. ➤ Γιατί θα έχουμε τόσο καλές προσφορές που πρέπει να τις διαφημίζουμε. Ανυπομονώ να δω την ανταπόκρισή σας στα αποτελέσματα του μυστικού επισκέπτη που θα γίνει μέσα στον μήνα. Ευχαριστώ Περιφερειακή Διευθύντρια Λειτουργίας Καταστημάτων My Market Γενική Διεύθυνση Λειτουργίας Καταστημάτων».

Η εταιρεία αμέσως μετά τις διαστάσεις που πήρε η δημοσιοποίηση του γραπτού κειμένου της περιφερειακής διευθύντριάς της εξέδωσε ανακοίνωση, όπου έκανε λόγο για ατυχές και μεμονωμένο περιστατικό, το οποίο δεν συνάδει με τη φιλοσοφία της, την κουλτούρα και τρόπο λειτουργίας της αλυσίδας και των 10.700 εργαζομένων της εταιρείας.

«Οι άνθρωποί μας», όπως τονίστηκε, «ήταν από την πρώτη μέρα της λειτουργίας μας μέχρι και σήμερα - και μετά τη συγχώνευση με τη Βερόπουλος - ό,τι πιο πολύτιμο είχαμε και θα έχουμε. Όλα όσα έχουμε καταφέρει ανήκουν σε όλους μας και τους ευχαριστούμε πολύ γι’ αυτό».